Olena Zelenska

Olena Volodymyrivna Zelenska (os. Kijaško; ; s. 6. helmikuuta 1978, Kryvyi Rih, Ukrainan SNT) on ukrainalainen käsikirjoittaja ja Ukrainan presidentin Volodymyr Zelenskyin vaimo.

Tausta ja yksityiselämä 
Olena Kijaško syntyi Kryvyi Rihissä ja opiskeli arkkitehtuuria Kryvyi Rihin kansallisessa yliopistossa, jossa myös hänen tuleva miehensä opiskeli. Molemmat aloittivat opintonsa vuonna 1995. Kijaško tapasi tulevan miehensä ensi kertaa lukiossa, ja he menivät naimisiin vuonna 2003. Parilla on kaksi lasta: vuonna 2004 syntynyt tytär Oleksandra, ja vuonna 2013 syntynyt poika Kyrylo.

Zelenska oli mukana Volodymyr Zelenskyin kanssa perustamassa Kvartal 95 -tuotantoyhtiötä, jonka tuotantoon kuuluu muun muassa Kansan palvelija -televisiosarja.

Kesäkuussa 2020 Zelenska sai COVID-19-tartunnan, ja hänet vietiin sairaalaan tarkkailtavaksi; hänet kotiutettiin kahden viikon jälkeen, mutta tarvitsi edelleen hoitoa molemminpuoliseen keuhkokuumeeseen.

Ukrainan ensimmäisenä naisena 
Volodymyr Zelenskyi valittiin Ukrainan presidentiksi vuoden 2019 presidentinvaalissa. Ukrainan presidentin puolisona Zelenska on pyrkinyt edistämään kouluruoan laatua, naisten tasa-arvoa, ukrainan kieltä ulkomailla museoiden ukrainankielisten äänioppaiden muodossa sekä henkistä ja fyysistä esteettömyyttä.

Syyskuussa 2022 Zelenska edusti Ukrainaa kuningatar Elisabet II:n hautajaisissa.

Olena Zelenska -säätiö 
Zelenska perusti nimeään kantavan säätiön syyskuussa 2022, jonka tarkoituksena on tukea mm. ukrainalaisten fyysistä ja henkistä hyvinvointia.

Kunnianosoituksia 
Vuonna 2022 Zelenka nousi sekä BBC:n 100 Women- että Ellen 100 Naista -listalle.

Lähteet 

Ukrainalaiset henkilöt
Valtionpäämiesten puolisot
Vuonna 1978 syntyneet
Elävät henkilöt